Worcester F 80 Distinctiones

86 Humilitas est brevis scala

Humilitas est breuis scala ascensionis. Scala nempe habet duo extrema, primum et suppremum; duo latera, dextrum et sinistrum; in spacio triplicem gradum. Primum huius scale humiliatis est timor supplicii, supremum est amor premii, Psal. [138:8]: *Si ascendero* in *celum, tu illic es*, *si descendero* ad *infernum, ades*. Dextrum latus est temperancia prosperitatis, sinistrum paciencia in aduersis, 2 Cor. 6[:7]: *Per arma justitie a dextris et a sinistris*. Item, in primo gradu est contemptus mundi; in secundo abieccio sui; in tercio amor Dei. Hec est scala Iacob, Gen. 28[:12].

¶ Item humilitas est breuis scala perfeccionis. Nam dicitur compendium tocius iusticie. Vnde et vocatur omnis iusticia, Matt. 3[:15]. *Sic decet nos im-*

/fol. 241vb/

*plere omnem iusticiam*, id est, humilitatem. Iccirco magister noster Christus in scola reducit omnem prolixitatem legis ad quamdam breuem summam, id est, ad methodam humilitatis, Matt. 11[:29]: *Discite a me, quia mitis sum, et humilis*.

¶ Item humilitas est breuis via saluacionis. Nam cum humilitas petat centrum evitat circulum et circuitum et facit rectum diametrum donec perueniat ad terminum, Ysai. 30[:21]: *Hec est via; ambulate in ea*.

¶ Item humilitas se attenuat vt per gracilitatem a sponso plus ametur. Nam gracilitas attestatur incorrupcionem. Sicut econtra tumor denotat corrupcionem. Vnde nota quod quidam timent et inflantur de generis nobilitate et tales inpregnantur quasi a proprio patre, sicut filie Loth, Gen. 19[:36]. Quidam inflantur de subditorum multitudine et tales impregnantur quasi a toto populo, sicut Dauid qui numerauit totum populum, 2 Reg. 24[:2]. Quidam de ipsa in corrupcione inflantur et sic quasi impregnantur de ipsa virginitate. Sicut fatue virgines, Matt. 25[:1-10].

¶ Item, humilitas se inclinet ut ascendat, se incinerat vt redolet, se mortificat ut resurgat. Ramus enim habens fructum incuruatur et spica cum grauis reclinatur. Sic fructuosus humilis et graciosus considerat fragilitatem propriam si ramus erectus ostendit se fructu vacuum, Matt. 7[:16]: *A fructibus eorum cognoscetis eos.* Item, humilis se incinerat et impulverizat, ut magis redoleat instar specierum aromaticarum, Can. [3:6]: *Que est ista que ascendit, sicut virgula fumi ex aromatibus, et thuris, et universum pulveris pigmentarii?*

¶ Et debet quilibet se pulverem reputare ex vtraque parte. Tam ex parte carnis quam de quo certum est quod *in puluerem* reuertetur, Gen. 3[:19].

¶ Et ex parte anime propter tria. Primo propter vilitatem quia cum aliquid redigitur in puluerem, quantumcumque sit ex preciosa materia, vilius reputatur, Psal. [14:4]: *Ad nihilum deductus est in conspectu ejus malignus.* Secundo, propter resistendi difficultatem. Nam cinis statim dispergitur, sic homo peccator, Psal. [1:4]: *Non sic impii non sic set tanquam puluis quem proicit ventus*.

¶ Secundo propter resurgendi impossibilitatem. Nam sicut cinis non potest redire ad statum sue prestine materie, sic nec peccator ad[[1]](#footnote-1) statum gracie nisi sola Dei virtute, quia dicitur, Eccle. 7[:14]: *Nemo*

/fol. 242ra/

*possit corrigere quem* Deus *despexerit.* Et Psal. [126:1]: *Nisi Dominus edificaverit domum*.

¶ Item, humilis se mortificat ut resurgat, nam mortis memoria multa bona facit. Primo facit fugere peccata, sicut facies iudicis[[2]](#footnote-2) exterret latrones, et cauda iumenti abigit muscas. Ideo dicitur de peccato, Teth, Tre. [1:9], id est, *Sordes eius in pedibus*, id est, in affeccionibus et subditur causa quia non est recordatus *finis sui.*

¶ Secundo, facit contempnere mundum. Vnde, Hieronimus, facile contempnit omnia, qui se cogitat moriturum. Nam, concupiscentiam oculorum contempnet qui se cogitat in terra iterum. Item, concupiscenciam carnis contempnet qui propendit corpus suum delicate nutritum cibum fore vermium. Et superbiam vite deseret quando cogitat quod ille qui uult esse super alios ponetur sub terra, que est infimum elementum. Item, memoria mortis facit seipsum recte regere. Sic rector nauis ponit se in cauda nauis, Eccli. 7[:40]: *Memorare novissima tua, et in eternum*. Item, facit recte discernere inter presencia et futura. Nam mortem considerans ponit se in medio, Eccli. 11[:27]: *In die bonorum ne immemor sis malorum*.

¶ Item, humilitas melius eligit quam superbia quia superbia eligit corticem. Humilitas nucleum; superbia paleam; humilitas granum; superbia folium; humilitas fructum, Can. 2[:3]: *Fructus ejus dulcis gutturi meo.* Item, superbia eligit montes, humilitas valles.

¶ Vnde, nota quod in monte quatuor sunt mala: ariditas indeuocionis, durities incompassionis, sterilitas operationis, precipicium euersionis. Sed valles sunt irrigue contra ariditatem, molles contra duriciam, fructifere contra sterilitatem, secure contra precipitacionem. Ideo Psal. [75:3]: *In pace factus est locus ejus*.

¶ Quandoque solent hominem humiliare, si consideretur que sunt infra, que sunt intra, que sunt iuxta, que sunt contra, que sunt supra.

¶ Primo namque humiliat consideracio creature corporalis. Nam terra prestabit sepulcrum, ignis suplicium. Quadrupedia sunt forciora, volatilia sunt agiliora, terre nascencia sunt fructuosiora et pulchriora. Item, proprium subjectum est in principio semen immundum, in medio saccus stercorum, in fine cibus vermium. Istis miseriis consideratis, humilitas resumit uires, sicut musca in locis fetentibus recuperat odorem. Ideo dixit Abraham, Gen. 18[:27]:

/fol. 242rb/

*Loquar ad Dominum meum, cum sim pulvis*. Variis modis homines hic et in futuro exaltantur, sicut Dauid, Ezechias, Job, Jonas. Aliqui hic et in futuro humiliantur ut superbi pauperes et Herodes, Nabugodonosor, Pilatus, et tales de quibus dicitur Jer. [17:18]: *Duplici contricione, contere[[3]](#footnote-3) eos,* Domine Deus. Nonnulli hic exaltantur, set in futuro humiliantur, ut superbi diuites qui ducunt hic in bonis dies, sed in puncto ad inferna descendunt. Aliqui hic humiliantur et in futuro exaltantur ut sancti pauperes qui sua propter Deum reliquerunt. Vnde, Bernardus, 34, aliqui humiliantur qui humiles non sunt. Nam et aliqui honorantur indignanter, aliqui pacienter, aliqui libenter, quorum primi sunt rei, secundi innoxii, tercii iusti qui dicere possunt cum Psal. [118:71]: *Bonum mihi quia humiliasti me*. Quia hoc dicere non possunt,[[4]](#footnote-4) qui inuitus tulerat; minus autem qui murmurat.

¶ Item secundum Bernardum, *Super Canticum*, sermo 16, tres sunt gradus humilitatis, velle te contemptibilem credi, velle te contemptibilem dici, velle te contemptibilem tractari. Vnde appetere de humilitate laudem non est virtus humilitatis sed subuersio. Nam verus humilis vilis vult reputari non humilis predicari, gaudet contemptu, sed hoc solo superbus, quia laudes contempnit.

1. ad ] Lambeth *corr.* a F 80. [↑](#footnote-ref-1)
2. iudicis ] Lambeth, F 128 *corr*. iudis F 80. [↑](#footnote-ref-2)
3. contere ] Lambeth, F 128 *om*. F 80. [↑](#footnote-ref-3)
4. possunt ] *add.* potest. [↑](#footnote-ref-4)